इस फर्जी IFS महिला अधिकारी की करतूतें दंग करने वाली, आखिरकार पुलिस के जाल में फंसी  
नोएडा पुलिस ने फर्जी महिला आईएफएस अफसर को धरदबोचा
पुलिस एस्कॉर्ट के लिए ऐप के जरिए आवाज बदलकर फोन करती थी
आरोपी महिला जोया खान व उसका पति हर्ष प्रताप सिंह गिरफ्तार
दिल्ली-एनसीआर में पुलिस ने एक ऐसी महिला को पकड़ा है जो खुद को आईएफएस (भारतीय विदेश सेवा) अधिकारी बताकर न सिर्फ पुलिस से सुरक्षा हासिल कर रही थी बल्कि समाज में अपना रुतबा भी बनाए हुए थी. यह फर्जी अधिकारी गुरुवार को पुलिस के जाल में फंस गई. पुलिस ने उसके पति को भी गिरफ्तार कर लिया है.  
ग्रेटर नोएडा क्षेत्र के थाना बिसरख की पुलिस ने फर्जी आईएफएस अफसर जोया खान और उसके पति हर्ष प्रताप सिंह को गिरफ्तार किया है. पुलिस के मुताबिक जोया खुद को विदेश मंत्रालय का संयुक्त सचिव बताकर नोएडा, मेरठ सहित कई जनपदों की पुलिस से एस्कॉर्ट हासिल करती थी. वहीं कई बार वह खुद को यूनाइटेड नेशन ऑर्गनाइजेशन सिक्योरिटी काउंसिल की अधिकारी बताकर अपना प्रभाव दिखाती थी और दिल्ली एनसीआर में अनुचित कार्यों को अंजाम देती थी.
वरिष्ठ पुलिस अधीक्षक वैभव कृष्ण ने बताया कि गुरुवार को एक सूचना के आधार पर थाना बिसरख पुलिस ने फर्जी आईएफएस अफसर बनकर अनैतिक कार्य करने वाली महिला जोया खान व उसके पति हर्ष प्रताप सिंह को गिरफ्तार किया गया है. उन्होंने बताया कि पूछताछ के दौरान पुलिस को पता चला है कि महिला अपने आपको आईएफएस अधिकारी बताकर तथा यूनाइटेड नेशन ऑर्गनाइजेशन सिक्योरिटी काउंसिल की अधिकारी बताकर दिल्ली, बागपत, मेरठ, गाजियाबाद, नोएडा व गुड़गांव पुलिस का एस्कॉर्ट हासिल करती थी.
उन्होंने बताया कि जोया खान के पास से बरामद मर्सडीज कार पर यूएन का स्टीकर भी लगा है. उन्होंने बताया कि यह महिला कुछ समय पूर्व गौतम बुद्ध नगर में उनसे मिलने आई. उसके साथ एस्कॉर्ट लगा था. शक होने पर जब जांच की गई तो पता चला कि यह महिला फर्जी अधिकारी बनकर घूम रही है.

वैभव कृष्ण ने बताया कि इस बात की जांच की जा रही है कि उक्त महिला ने फर्जी अधिकारी बनकर कितने लोगों के साथ ठगी की है. उन्होंने बताया कि महिला से एक फोन बरामद हुआ है, जिसमें एक एप डाउन लोड है, जिसके माध्यम से यह वॉइस चेंज करके खुद फोन करती थी. वह आईएफएस अधिकारी के पीए अनिल शर्मा बनकर पुलिस अफसरों से बात करती थी, तथा पुलिस अफसरों पर प्रभाव डालकर एस्कॉर्ट हासिल करती थी.

वैभव कृष्ण ने बताया कि उक्त महिला ने यूनाइटेड नेशन ऑर्गनाइजेशन सिक्योरिटी काउंसिल के नाम से एक फर्जी ई-मेल आईडी बना रखी है. इसके माध्यम से वह विभिन्न जनपदों के पुलिस कप्तानों को मेल करती थी तथा उसके आधार पर एस्कॉर्ट प्राप्त करती थी.

एसएसपी ने बताया कि मेरठ में प्रधानमंत्री के कार्यक्रम के दौरान महिला का वहां उपस्थित होना तथा भारत की गोपनीय सूचना विदेश में उपलब्ध कराने का अभी तक कोई पुख्ता प्रमाण नहीं मिला है. गिरफ्तार पति-पत्नी से गहनता से पूछताछ की जा रही है.


(इनपुट भाषा से भी)